นายกรัฐมนตรีติดตามความคืบหน้าการดำเนินการจัดสร้างพระเมรุมาศและอาคารประกอบ
นายกรัฐมนตรี ตรวจติดตามความคืบหน้าการดำเนินการจัดสร้างพระเมรุมาศและอาคารประกอบ พร้อมขอบคุณคณะทำงานของทุกภาคส่วน ยืนยัน การก่อสร้างทุกอาคารแล้วเสร็จตามกำหนดในเดือนกันยายน
          
พลเอก ประยุทธ์ จันทร์โอชา นายกรัฐมนตรี ประธานกรรมการอำนวยการงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช พร้อมด้วยพลเอก ธนะศักดิ์ ปฏิมาประกร รองนายกรัฐมนตรี ประธานกรรมการฝ่ายจัดสร้างพระเมรุมาศ และคณะตรวจติดตามความคืบหน้าการดำเนินการจัดสร้างพระเมรุมาศและอาคารประกอบ ในงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บริเวณท้องสนามหลวง ซึ่งในการตรวจติดตามความคืบหน้า นายกรัฐมนตรีเปิดเผยว่างานทุกอย่างจะแล้วเสร็จตามกำหนดในเดือนกันยายนนี้ ก่อนที่จะตรวจสอบความเรียบร้อยทั้งหมดอีกครั้ง
    

      
นายกรัฐมนตรีได้แสดงความขอบคุณทั้งภาครัฐ ภาคประชาชน จิตอาสาและผู้ที่มีความรู้ความสามารถ ที่ช่วยกันทำงานอย่างบูรณาการ  ซึ่งถือเป็นสิ่งที่ทุกคนต้องภาคภูมิใจโดยงานพระราชพิธีถือเป็นเอกลักษณ์ของประเทศ ที่ผู้แทนจากหลายประเทศทั่วโลกเฝ้ารอที่จะเข้าร่วมงานพระราชพิธี เพราะพระบาทสมเด็จพระปรมินทรมหาภูมิพลอดุลยเดช ทรงมีความสำคัญกับประเทศไทยและกับคนทั้งโลก  จากพระราชกรณียกิจเพื่อมนุษยชาติมากมาย โดยเฉพาะหลักปรัชญาเศรษฐกิจพอเพียง   ที่แสดงให้เห็นถึงความสำคัญของสถาบันพระมหากษัติรย์ ให้คนไทยได้อยู่บนแผ่นดินใต้ร่มพระบารมี ซึ่งพระบาทสมเด็จพระปรมินทรมหาภูมิพลอดุลยเดช ทรงพระราชทานศาสตร์การพัฒนาไว้ และสมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงมีพระราชดำริให้ยึดถือศาสตร์การพัฒนา เป็นแนวทางในการปฎิบัติงานสืบไป พร้อมขอให้ทุกคนได้ร่วมกันรักษาสิ่งที่ดีไว้      
          



     นายกรัฐมนตรี กล่าวด้วยว่าได้ให้แนวทางกับทุกฝ่ายที่เกี่ยวข้อง สำหรับการเตรียมความพร้อมในทุกด้าน เช่น แผนเผชิญเหตุต่างๆ  เพื่อให้การดำเนินงานทุกอย่างผ่านไปด้วยความราบรื่นและเชื่อว่าด้วยพระบุญญาบารมีจะทำให้งานทุกอย่างผ่านไปด้วยความเรียบร้อย